Lav et referat af nedenstående tekst:

Tekst:
Dommerne kunne næsten ikke sidde stille, da 37-årige Lise Ranks optrådte med sin bløde afrorap under årets ’X Factor’-audition, der blev vist 1. januar. "Hold kæft, hvor er det godt mand," sagde Simon Kvamm, mens Kwamie Liv spåede, at rapperens catchy sang ville "blive hørt rigtig mange gange". Men begejstringen stoppede ikke der. For ude i kulissen ventede et lige så excited publikum, der kom hende i møde med et stort kram, efter at hun havde fået tre ja’er. Lise Ranks havde nemlig følgeskab af fem unge, som den 37-årige rapper arbejder med til hverdag i en ungdomsklub i Aalborg. Og hun har et tæt forhold til de unge. For som rappædagog hjælper hun dem med at rappe og få deres tanker ud som sangtekster. Og det afføder gode samtaler om alle mulige ting, som livet handler om, forklarer hun. - Det pædagogiske arbejde handler jo om at give unge mennesker mulighed for at udtrykke sig gennem musik og skrive noget, som er lidt forbudt. - Det kan godt være, at de har en rolle, hvor de leger, at de er megasmarte eller har mange penge. Men hvordan har de det indeni? Det kan være tanker om kærestesorger eller ens opvækst, forklarer hun. Og Lise Ranks ved præcis, hvor meget det betyder for unge at kunne få tanker ud i sangtekster. Hun gik selv i klubben – der er for børn og unge mellem 10 og 18 år – da hun var teenager. Her skrev hun både politiske sange og sange om kærlighed. - Jeg har brugt det meget som en form for dagbog, siger hun. Udenfor i folkeskolen Det var nemlig ikke altid nemt at være en hiphoppige med baggy tøj i Aalborg i begyndelsen af 00’erne. I folkeskolen følte hun sig ofte udenfor, fordi hun lyttede til hiphop og rap og var interesseret i breakdance. Det var langt fra de interesser, hendes klassekammerater havde. Samtidig havde hun også en anden hudfarve og et andet ophav, så hun følte ofte, at hun stak ud i sin folkeskoleklasse. Men i ungdomsklubben var der unge med mange forskellige kulturer og etniciteter, som Lise Ranks kunne spejle sig i. - Jeg følte pludselig, at det var en ressource at være anderledes, forklarer hun: - Jeg tror egentlig bare, at jeg fandt et sted, hvor jeg kunne finde min plads, og der var nogle voksne, der troede på mig. Da hun fyldte 18 år og ikke længere kunne være i klubben, blev hun spurgt af pædagogerne, om hun ville overtage jobbet som rappædagog. De havde bare én betingelse – at hun begyndte på pædagoguddannelsen. Det gjorde hun. I dag er hun uddannet pædagog med sin faste gang i klubben to dage om ugen, og så er hun blevet underviser på pædagogseminariet, hvor hun lærer fra sig om kreative processer og kulturbidrag. - Jeg har været i den her klub, ja, i 17 år, siger Lise Ranks, der kun har været væk fra klubben under sin barsel. Sang om at sætte grænser Selvom Lise Ranks har været i gang med sangskrivningen i mange år, er det fortsat det samme, der motiverer hende. For hun bruger stadig sangene som en slags dagbog, hvor hun kan få frit løb for sine tanker. Den sang, hun fremførte under sin audition, har hun skrevet efter at være kommet ud på den anden side af et forlist kæresteforhold. - Jeg kan se, at du er lonely. Vil ha’ attention på SoMe. Slider dm, siger, jeg er din only. Vil ha’ en chance, men jeg tager det slowly, synger hun blandt andet. Det handler om, at man ikke skal lade sig "beat down", som hun formulerer det. - Man skal holde fast i sine egne grænser: Hvad vil man være med til? Hvor langt vil man gå for kærligheden? forklarer hun. Lise Ranks har også skrevet andre sange om at holde fast i sig selv. Som noget nyere er hun også begyndt at skrive om sin datter. Hun håber, at hun med ’X Factor’ kan nå ud til endnu flere mennesker med sin musik. Måske ud til hele Danmark.

Referat:
Lise Ranks arbejder som pædagog i en ungdomsklub i Aalborg, hvor hun selv gik som barn.